แบงก์ใจชื้นลงทุนเอกชนเริ่มผงกหัว
ซื้อเครื่องจักรเพิ่มการใช้จ่ายเริ่มฟื้นหนุนไตรมาส4โต
18 พ.ย. 2557

ซื้อเครื่องจักรเพิ่มการใช้จ่ายเริ่มฟื้นหนุนไตรมาส4โต
กสิกรฯไทยพาณิชย์ ลุ้นการใช้จ่ายภาคเอกชนฟื้นตัวต่อในไตรมาส 4 ดันจีดีพีทรุดน้อยกว่าที่คาด
ศูนย์วิจัยกสิกรไทย และศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า แม้อัตราการเติบโตของผลิตภัณฑ์มวลรวมในประเทศ (จีดีพี) ไตรมาส 3 ปีนี้จะขยายตัวเพียง 0.6% อาจทำให้ภาพรวมเศรษฐกิจไทยปีนี้ขยายตัว ได้ต่ำกว่า 1.6% ตามที่ศูนย์วิจัยกสิกรไทยคาดไว้ แต่การใช้จ่ายภายในประเทศเริ่มมีการฟื้นตัวถือว่าเป็นสัญญาณที่ดี 
ทั้งนี้ ศูนย์วิจัยกสิกรไทยเห็นว่า การบริโภคและการลงทุนของภาคเอกชนในไตรมาส 3 ขยายตัว 2.2% และ 3.9% ตามลำดับ ถือว่าค่อนข้างดีเมื่อเทียบกับอัตราการขยายตัว 0.2% และหดตัว 7.0% ในไตรมาส 2 ตามลำดับ ขณะที่การใช้จ่ายเพื่อการอุปโภคของภาครัฐก็ขยายตัว ต่อเนื่องที่ 0.4% และหากภาครัฐสามารถผลักดันนโยบายเศรษฐกิจที่สำคัญให้มีผลเป็นรูปธรรม รวมทั้งเร่งรัดการเบิกจ่ายงบประมาณ ก็อาจเป็นแรงผลักดันให้เศรษฐกิจไทยในไตรมาสสุดท้ายของปี 2557 ขยายตัวได้ใกล้เคียงกับที่คาดคือ 4.7% เมื่อเทียบกับช่วงเดียวกันปีก่อน ทำให้เศรษฐกิจไทยปี 2557 ขยายตัวต่ำกว่าตัวเลขประมาณการไม่มากนัก
สำหรับปี 2558 หากการส่งออกและการท่องเที่ยวยังฟื้นตัวล่าช้าจนเพิ่มแรง ฉุดรั้งต่อการฟื้นตัวของเศรษฐกิจไทยในระยะข้างหน้าแล้ว การเร่งส่งสัญญาณการกระตุ้นรอบใหม่ทั้งมาตรการของภาครัฐ และนโยบายการเงินที่ผ่อนคลายมากขึ้นของธนาคารแห่งประเทศไทย อาจเป็น สิ่งจำเป็นเพื่อประคองเศรษฐกิจไทยกลับเข้าสู่การฟื้นตัวได้อีกครั้ง
ด้านศูนย์วิจัยไทยพาณิชย์ เห็นว่าการใช้จ่ายของภาคเอกชนปรับตัวดีขึ้นทั้งการบริโภคและการลงทุน โดยการใช้จ่ายซื้อสินค้าไม่คงทน อย่างเช่น อาหาร เครื่อง นุ่งห่ม ไฟฟ้า และประปา ขยายตัวได้ 2.8% ขณะที่การใช้จ่ายซื้อสินค้าคงทน เช่น รถยนต์ ยังคงหดตัว 13.6% แต่ก็ปรับตัวดีขึ้นอย่างต่อเนื่อง 
นอกจากนี้ การใช้จ่ายภาคเอกชนที่ฟื้นตัวในไตรมาสนี้ สอดคล้องกับดัชนีชี้วัดการบริโภคภาคเอกชนที่ปรับตัวดีขึ้นในไตรมาส 3 ทั้งการเก็บภาษีมูลค่าเพิ่ม และการนำเข้าสินค้าอุปโภคบริโภค เป็นต้น
สำหรับการลงทุนภาคเอกชนในไตรมาส 3 ขยายตัวได้ถึง 3.9% สูงกว่าที่คาด โดยการลงทุนเครื่องมือเครื่องจักรที่มีสัดส่วนราว 80% ของการลงทุนภาคเอกชนเพิ่มขึ้นถึง 6.4% จากที่หดตัว 7.5% ในไตรมาสก่อน ขณะที่การก่อสร้างยังหดตัว 3.6% เนื่องจากการก่อสร้างอาคารพาณิชย์และอาคารโรงงานยังหดตัว แต่การก่อสร้างที่อยู่อาศัยยังขยายตัวได้ 1.0%
อย่างไรก็ตาม การใช้จ่ายภาคเอกชนที่ฟื้นตัวดีกว่าที่คาด จะลดโอกาสการปรับลดอัตราดอกเบี้ยนโยบาย ส่วนการลงทุนภาคเอกชนที่ฟื้นตัวได้ดีกว่าที่คาดไว้ และการบริโภคภาคเอกชนที่ปรับตัวดีขึ้นในไตรมาส 3 สะท้อนให้เห็นว่าการใช้จ่าย ของภาคเอกชนฟื้นตัวได้ดีหลังจากที่สถานการณ์การเมืองคลี่คลาย